তৃতীয় জাতীয় সংসদ
তৃতীয় জাতীয় সংসদ (১০ জুলাই ১৯৮৬ - ৬ ডিসেম্বর ১৯৮৭) ১৯৮৬ সালের ৭ মে তৃতীয় জাতীয় সংসদ নির্বাচনে নির্বাচিত সংসদ সদস্যদের নিয়ে গঠিত হয়। বাংলাদেশ জাতীয়তাবাদী দল নির্বাচন বর্জন করে। রাষ্ট্রপতি হুসেইন মুহাম্মদ এরশাদের জাতীয় পার্টি ৩০০টি আসনের মধ্যে ১৫৩টি আসন লাভ করে সংখ্যাগরিষ্ঠতা অর্জন করে এবং মিজানুর রহমান চৌধুরীকে প্রধান করে সরকার গঠন করে। ১০ জুলাই সংসদের প্রথম অধিবেশন শুরু হয়। জনগণের সরাসরি ভোটে নির্বাচিত ৩০০ জন ও সংরক্ষিত মহিলা আসনের ৩০ জনসহ মোট ৩৩০ জন সংসদ সদস্য নিয়ে তৃতীয় সংসদ যাত্রা শুরু করে। এ সংসদ ১ বছর ৫ মাস স্থায়ী ছিল। শামসুল হুদা চৌধুরী সংসদের স্পিকার এবং মোঃ কোরবান আলী ডেপুটি স্পিকার নির্বাচিত হন। ৭৬ আসন পেয়ে বাংলাদেশ আওয়ামী লীগ বিরোধীদলের মর্যাদা পায় এবং শেখ হাসিনা বিরোধীদলীয় নেতা নির্বাচিত হন।